 Na RICHARD MUNGUTI MFANYABIASHARA aliyesababisha serikali kupoteza ushuru wa Sh204 milioni kwa kuuza ngozi za ng’ombe ng’ambo miaka minane iliyopita ametupwa rumande baada ya kukwepa kufika kortini tangu 2019. Claire Mariasiana Odimwa alisukumwa rumande katika gereza la Lang’ata na hakimu mwandamizi Bi Wandia Nyamu. “Naomba hii mahakama imsukume rumande Claire kwa vile amekwepa kufika kortini kuendelea na kesi tangu 2019,” kiongozi wa mashtaka alimweleza Bi Nyamu. Pasi kuharibu wakati na licha ya upinzani mkali kutoka kwa wakili anayemtetea Claire, hakimu aliamuru mshtakiwa azuiliwe rumande hadi Aprili 14, 2023 atakaporudishwa tena kortini kuendelea na kesi. Mshtakiwa huyo anakabiliwa na shtaka la kupotosha idara ya forodha kwa kudai ngozi alizokuwa anasafirisha kuuza ng’ambo zilikuwa na uzani wa kilo 3,862,264. Hakimu alielezwa kutokana na kupotosha huko, Claire alisababishia serikali kupoteza ushuru wa forodha Sh204, 149, 853. Wakili anayemwakilisha Claire alipinga ombi la kufutiliwa mbali kwa dhamana ya mshtakiwa aliyekamatwa mtaani Buruburu alikojificha tangu 2019. “Mshtakiwa alikosa kufika kortini kwa sababu ya ugonjwa wa Corona uliokumba ulimwengu kuanzia Feburuari 2020. Kesi zilikuwa zinafanywa kwa njia ya mtandao na watu walikuwa hawatangamani,” Bi Nyamu alielezwa. Mshtakiwa huyo alipinga dhamana yake ikitwaliwa na serikali akisema “mbali na gonjwa la Covid-19 pia alipatwa na maradhi ya ngozi na kamwe hangetoka kutangamana na watu.” Mshtakiwa aliomba mahakama imuhurumie. Lakini hakimu alielezwa tayari dhamana ya mshtakiwa huyo ilitwaliwa kitambo na serikali kwa vile amekwepa mahakama kwa zaidi ya miaka minne. “Mshtakiwa anafahamu barabara, mmoja akikwepa kufika kortini serikali inatwaa dhamana yake na akipatikana anazuiliwa gerezani,” kiongozi wa mahakama alisema. Bi Nyamu aliamuru kesi hiyo itajwe Aprili 14, 2023 mbele ya hakimu mwandamizi Gilbert Shikwe anayeisikiza, aamue ikiwa dhamana ya mshtakiwa itatwaliwa au la. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  